Somaliland: Xukuumadda Siilaanyo Oo La Daalo Dhacaysa Hadal Ka Soo Yeedhay Musharaxa Xisbiga Waddai - Wargane News\nHome English News Somaliland: Xukuumadda Siilaanyo Oo La Daalo Dhacaysa Hadal Ka Soo Yeedhay Musharaxa...\nSomaliland: Xukuumadda Siilaanyo Oo La Daalo Dhacaysa Hadal Ka Soo Yeedhay Musharaxa Xisbiga Waddai\nMadaxtooyada Jamhuuriyadda Somaliland, ayaa su’aal gelisay balanqaad uu Murrashax Cabdiraxmaan Cirro u sameeyay ciidammada dalka oo uu sheegay inuu mushaharka u kordhin doono Boqolkiiba laba Boqol, askari kastana u dhisi doono guri, haddii uu ku guulaysto doorashada madaxtooyada ee fooda innagu soo haysa.\nAfhayeenka madaxtooyada Eng. Xuseen Aadan Cigge (Dayr), ayaa ku dooday in Guddoomiye Cirro looga baahan yahay inuu faahfaahiyo halka ay ka imanayso lacagtaas xad-dhaafka ah ee uu balan-qaaday; “Deroojinkii ciidammada kala duwan ayaannu bixinay haddaanu nahay xukuumadda Kulmiye, mushaharkiinna waa loo kordhiyay daryeelkoodana kor baa loo qaaday. guryo loo dhiso iyo in ay af uun noqoto maahee waa in ficil iyo wax ummadda loo soo bandhigo ay noqoto balanqaadka guddoomiye Cirro oo yidhi boqolkiiba laba boqol iyo konton (250%) ayaan u kordhin doonaa mushaharka ciidammada.\nSu’aasha la is weydiinayaa waa xaggee ayuu ka keenayaa lacagtan uu u kordhinayo ciidammada. dakhliga Somaliland waa la yaqaanaa meelaha uu ka soo baxo. Ma cashuurta ayuu dadka ku kordhinayaa? Ma lacag kaloo meel kale innooga imanaysaa? waa inuu u sharraxo halka uu ka keenayo, annaguna kama soo horjeedno in ciidammada lacagta loo kordhiyo, ciidamaduna waa kuwa dalka nabadgelyadiisu ku dhisan tahay ee ilaaliya,”ayuu yidhi Xuseen Dayr oo u waramay warbaahinta shalay.\nWaxa kaloo uu caddeeyay inay Somaliland dhulkeeda ka difaaci doonto cid kasta oo ku soo xadgudubta soohdimaheeda mucayinka ah. Waxaannu si kulul uga jawaabay Wasiirka Daakhiliga Puntland, Cabdi Cali Xirsi (Qarjab) oo sheegay inaan wax sanaaduuq doorasho ah la geyn karin Sool iyo Sanaag; “Maamul gobeleedka Puntland ee Soomaaliya waxay farogelin aan geedna loogu soo gaban ku hayaan goballada Sool iyo Sanaag, waa Somaliland mana aha Putland. Somaliland awood ayay u leedahahay in xuduudaheeda sugto waxaannu leenahay ciidan qaran oo difaaci kara dalka, kana difaaci kara cid kasta oo nagu soo xadgudubta. mowqifka xukuumadda Somaliland waxa weeye in dariskeeda kula noolaato nabadgalyo iyo deganaansho,laakiin u dulqaadan mayno cidda soo farogelisa xuduudahayaga ciddii nagu soo xadgudubtana waanu iska difaaci doonaa.”\nAfhayeenku wuxuu intaas ku daray in xisbiga mucaaradka ah ee WADDANI ay iska lumiyeen fursad ay ku hambalyeyn lahaayeen guddoomiyaha cusub ee wakiillada Baashe Maxamed Faarax oo 6-dii bishan ka guulaystay murrashax Cabdiraxmaan Talyanle oo kula tartamay xilkaas waxaannu yidhi; “Xisbiga mucaaradka ah ee WADDANI waxay u ahayd fursad siyaasiya in ay hambalyeeyaan guddoomiyaha golaha wakiillada oo ay yidhaahdaan danta qaranka ayaannu u tanaasulnay, taasina may dhicin, markaa way lumiyeen fursadaa siyaasiga ah.”\nWaxa kaloo sheegay in Somaliland ka bixi doonto nidaamka dadku ay qabiil ku kala doortaan axsaabta siyaasadda ee tartamaysa, waxaannu yidhi; “Marka aad qabiil wax ku raacdo, lama xisaabtami kartid ciddii aad dooratay. laakiin markaad ku raacdo fikir siyaasiya iyo barnaamijka uu ummadda u soo bandhigayo waad la xisaabtami kartaa, waxaanan rajaynayaa in ummaddeenu ka gudbi doonto nidaamka reernimada ah.”


Shaacinta Qorshahayga Aan Bulshada Reer Hargeysa Ugu Soo Bandhigayo Haddii La Ii Doorto Duqa Caasimadda\nThursday 8th February 2018 21:27:09 in Aragtida Dadweynaha by Xafiiska Hargeysa\nQorshahayga oo aan ugu magac daray Mahiigaanka Darajaale Haldoor Rashiid Sulub Caalin\nSida aynu ognahay, wax waliba waxay u baahan yihiin qorshe lagu wajaho si loo gaadho arrimaha aad hiigsanayso, waana halkii uu yidhi abwaankii waynaa Alle ha u naxariistee Timacadde ‘Miiraale hortii ayaa guryaha la iska sii moosaaye. Sida aad igu waafaqi kartaana qofkii aan qorshe iyo dadaal la iman Ilaahayna aan tallo saaran waxa hubaal ah in daadku qaadayo. Sidaa awgeed, waxaan halkan ku soo bandhigayaa qorshahayga aan is leeyahay waxaad wax kaga qaban kartaa waxyaalaha qaldan, isla markaana aan ku horumarin karo wixii jiray, qoshahaasi oo aan u bixiyey "MAHIIGAANKA DARAJAALE’. Haddii aan jilciyo odhaahda halku-dhigayga gaar ahaan da’yarta, Mahiigaan waa roob weyn oo aad u da’a oo onkod badan, isla markaana arlada uu ku beegan yahay maansheeya. Taasi waxaan ugala jeedaa, oo ay muhiimadaydu tahay, in uu maamulkaygu ka dhigan yahay Mahiigaankaasi maydhaya, masaxaya, nadiifiniyaoo hore u marinaya magaalada Hargeysa marka ay noqoto Maamulka shaqadayda.\n1. Markaan arkay xaaladda biyo la’aanta ee aan indhaha laga qarsan karayn, oo ay sababeen dhowr arrimood oo la iska wada fahmi karo, anigoo tixgalinaya dadaalada ay ugu jiraan Dowladdii hore iyo ta maantuba lana shaqaynaya dhammaan hay’adaha ku lug leh uguna mahadcelinaya Dowladihii bixiyey taageerada lagu hirgalinayo biyo galinta Hargeysa, ayaa waxaan ku ballan qaadayaa, oo aan dedaalkaygana iskugu gaynayaa marka aan qabto maamulka haddii uu Ilaahay ii qoray, in aan magaalada Hargeysa lagu arki doonin guri aan biyo lahayn, isla markaana aan dhisi doono barkado ku qorshaysan xaafadaha Hargeysa 2 sanno gudahood oo danyarta iyo looma ooyaanku bilaash uga cabbaan.\n2. Markii aan xog ogaal hoose u ahay xaaladda Xabsiyada Dalku ay ku sugan yihiin, anigoo aan cidna ugala jeedin ku xumee lana wada garawsan yahay cidhiidhiga ka jira xabsiyada. Sidaa awgeed, waxaan sannad iyo badh gudahood ku dhisi doonaa deegaanka Hargeysa Insha Allah 5 xabsi oo kala ah, Xabsi u gaar ah carruurta ka yar 18 jirka, xabsi u gaar ah dumarka, xabsi u gaar ah maxaabiista xanuusanaya oo layskugu keeno laguna daweeyo waana cisbitaal jeel ah inta ay xidhan yihiin, xabsi u gaar dadka gaysta dambiyada waa weyn oo lagu xidho dadka khatarta ku ah dadka iyo Dalkaba, oo ay ilaalintiisu tahay heerka ugu sarreeya (Maximum Security Prison) iyo xabsi gaar ah oo lagu xidho dadka daynta loo haysto, siyaasiyiinta, madax dhaqameedka ee maxkamaduhu xukumaan. Waxaanan kala shaqayn doonaa Wasaaradda Caddaaladda iyo Ciidanka Asluubta, anigoo raacaya dhammaan nidaamka jeelalka adduunka lagu maamulo ee casriga ah.\n3. Markaan darsay faa’iidada iyo baahida aynu u qabno gaadiidka Caasimaddu in ay helaan caymis, waxaan u samayn doonaa dhammaan gaadiidka caasimadda caymis buuxa. Sidoo kale, waxaan ka mamnuucayaa Magaalada Caasimadda gaadiidka muddada dheer socday ee waxyeelayn kara dadka, xoolaha iyo hantidaba. Sidoo kale, waxaan soo rogi doonaa in aan ka mabnuuco gaadiidka gaboobay ee kolba meel lagaga tago iyo koontiinarada, waxaana lagu ururin doonaa xerooyin.\n4. Markaan xaqiiqsaday ee aan dhinac walba ka eegay xadhkaha laydhka iyo telefoonada ee magaalada Hargeysa dhex mara, waxaan soo dajin doonaa in la marsiiyo nidaamka adduunyadu u maamusho xadhkahaasi, anigoo kaashanaya dhammaan qeybaha ay danaynaya.\n5. Markaan murugo la jiifi waayey, ee aan arkay in dadkii waa weynaa ee aabbayaasheen iyo awowyaasheen ahaa rag iyo dumarba in aanay mari karayn magaalada Hargeysa dhexdeeda, oo ku cayuuqan yihiin guryaha iyo masaajiddada hortooda qaarna miyi la geeyey amma debadda loo qaaday, oo aanay gaadiidka badankiisu u tudhayn kana istaagayn maalin walbana wax lagu yeelo magaalada dhexdeeda oo dhibaato ku qaba, in aan ku khasbo darawaliinta nidaam adag oo dadka waa weyn lagu ilaalinayo. Taasi oo aan ku qaban doono 6 bilood gudahood, anigoo kaashanaya Dowladda dhexe iyo ciidamada ammaanka.\n6. Markaan arkay in ay magaaladda ay ku soo badanayaan dadka maskaxda ka xanuusanaya, oo ay ku jiraan daryeel la’aan badankoodu, waxaan amri doonaa in 2 cisbitaal magaalada debadeeda looga dhiso oo ilaalin xoog leh loo sameeyo oo midna ragga yahay midna dumarka yahay, isla markaana wixii dhaqaalayn iyo daawayn ah halkaa lagu siiyo, anigoo kala shaqaynaya dhammaan qeybaha ay khusayso.\n7. Markaan arkay sidaad ogtihiin, in Magaalada Hargeysa goobaha ganacsigu uu ku badan yahay ee cidhiidhiga ah aanay lahayn waddooyin uu u soo maro gurmadka Dabdamisku haddii uu dab kaco. Taasina aan u samayn doono muddo sannad gudihii ah.\n8. Markaan arkay da’yarta danyarta ah oo aan lahayn garoomo ku filan oo ay kaga maarmaan wixii dib u dhigaya, waxaan samayn doonaa garoomo badan oo ay carruurta caasimadda Hargeysa ku nooli ku ciyaaraan oo bilaa lacag ah. Sidoo kale, waxaan samayn doonaa meelo beero ah oo ay bulshadu ku nasato maalmaha fasaxa ah, anigoo kala shaqeynaya xukuumadda dhexe.\n9. Markaan u fiirsaday dhaqanka nadaafadda magaalada Hargeysa, waxaan ka mabnuuci doonaa dhaqanka xun ee ah in biyaha wasakhda ah lagu soo daadiyo debadda amma waddooyinka. Sidoo kalena, waxaan ka jari doonaa Caasimadda maqaaxiyaha ku yaalla daasadaha shaaha lagu kariyo.\n10. Markaan arkay nidaamka ganacsatadu u rogaan alaabta, waxaan soo saarayaa muddo 3 bilood gudahood ah, in gaadiidka laga rogo alaabta amma lagu raro waqtiyada ay baabuurtu yaraato sida ay u dhaqmaan adduunku.\n11. Markaan arkay nidaamka dhismayaasha Caasimadda, waxaan ku khasbi doonaa Injineeradda Dowladda Hoose ee Hargeysa in ay ahmiyadda weyn siiyaan barking-ka iyo dariiqa la marayo marka meel la dhisayo magaalada Hargeysa.\n12. Waxaan ka mabnuuci doonaa sannad gudihii in laga mabnuuco dhuxusha magaalada gudaheeda lagu shito, isla markaana loo kabi lahaa lahaa sidii dadka danyarta ahi u heli lahaayeen gaasta.\n13. Waxaan 3 bilood gudahood si buuxda u mabnuuci doonaa gaadiidka qaada ciidda, jaajuurka iyo dhagaxu in ay socdaan iyagoo aanay xidhnayn dabada gaadhigu. Sidoo kalena, waxaan mabnuuci doonaa in la arko gaadhi qashin sida oo aanay dushiisu daboolnayn.\n14. Waxaan buur dheer iyo mid gaabanba u fuulayaa sidii dhalinyarada shaqo loogu abuuri lahaa gaar ahaan magaalada Hargeysa, anigoo nidaamka dayn bixinta (mirco-finance) u maalgalin lahaa iyo sidii xirfado loogu samayn lahaa.\n15. Waxaan habbayn doonaa magaalada dhexdeeda iyo nidaamkeeda, isla markaana waxa meel la saari doonaa dadka xumaynaya nidaamka magaalada gudaheeda.\n16. Waxa aan samayn doonaa in lala xisaabtamo waalidka dhalay carruurta anshax xumada ku kacda iyo amni darrada Caasimadda muddo 3 sanno ah, waxaanan u samayn doonaa qeyb gaar ah oo ay ka shaqeeyaan shaqaale u tababaran.\n17. Wax kastaba ha igu qaadatee, waxaan wax ka qaban doonaa qaadka la cuno aroortii ee la yidhaahdo Jabbanaha, waxaanan la kaashan doonaa ciddii ay khusayso.\n18. In xamaamyada Caasimadda lagu tababaro habka nidaamka caafimaadka bulshada loo ilaalin lahaa laguna taageero.\n19. In 2 sanno gudahood loogu dhiso 1000 guri shaqaalaha Dowladda Hoose Hargeysa, mushaharkooda hooseeyana aan wax ka qabto iyagana aan ku amro inay shaqadooda iyo nidaamkoodu si fiican bulshada ugu adeegaan oo la xisaabtan leh.\n20. In aan joojiyo dadka iibiya muraayadaha indhaha ee dhakhtaraddu qoraan iyo caddarada ee suuqa la wareega si waxyeeladooda loo yareeyo oo meel loogu soo hagaago alaabtaasi.\n21. Muddo sannad gudaheed ah, waxaan Caasimadda ka mabnuuci doonaa toorrida iyo bakooradda.\n22. Waxaan dedaal weyn ku bixin doonaa in waddooyinka Caasimaddu noqdaan qaar wada casriya oo leh laydh iyo biyo mareeno nidaam fiican.\n23. Waxaan samayn doonaa In aan lagu arag Caasimadda askari loo gaysanayo aflagaado iyo gacan ka hadal oo dhaqan xun ah muddo 6 bilood ah ah.\n24. Waxaan dhisme aad u qurux badan uga oo ay xurun dhexe ka dhigtaan uga dhiso Caasimadda Guddida Wanaag Farista iyo Xumaan Reebista, isla markaana taariikh laga qoro dadkii aas-aasay ee wanaaggaas keenay.\n25. In aan ka mabnuuco Caasimadda Xoolaha lagu dhex dhaqo iyo dooxa Hargeysa ee ciidda laga guro.\n26. In aan mashruuc gaar ah u sameeyo dadka la hayb sooco oo badhi taageer u ah xagga adeegyadooda aas-aasiga ah, isla markaana aan guryo kale uga dhiso xaafadaha kale si ay u dhex dagaan meel kasta. Sidoo kale, waxaan guur wadareed u samayn doonaa iyaga iyo beelaha kale ee dega magaalada Hargeysa. Sidoo kale, waxaan kobcin doonaa farsama-yaqaanadooda in la baro farsamadan casriga ah ee lagu shaqeeyo.\n27. In aan Golaha Deegaanka aan ku hogaamiyo haddii 2 sanno gudahood aan qorshayaashaas iyo kuwa kaleba aanu qaban wayno aanu is casilno.\n28. In Dowladda dhexe kala shaqayno khilaafka culimada iyo kooxaysigooda.\n29. In dhulka la iska qabsanayo ee boqolaalka kilomitir ah in cashuur adag lagu soo rogo, isla markaana 100% la raaco nidaamka Dowladda Hoose.\n30. In aan hirgaliyo barnaamijka Daryeelka Ganacsatada kuwa waa weyn iyo kuwa yar yarba maadaama cashuur badani ka soo hoyato.\n31. In dhammaanba la soo celiyo dhir beeristii caasimadda.\n32. In aan mabnuuco baabuurta waa weyn ee xoolaha u qaadda magaalada Berbera in ay xoolaha qaadaan waqtiga qoroxdu kulushahay.\n33. Waxaan xoog weyn aan saari doonaa sidii magaalada looga joojin lahaa in reer reer loo dago, waxaanan keeni doonaa nidaam sahlan oo lagaga gudbo arrintaasi, tusaale ahaan waxaan muddaba siin doonaa in xaafad la dhiso oo inta kale la joojiyo.\n34. Waxaan samayn doonaa ciidan gaar ah oo la dagaalama magaalo joog xumada nooc kastaba.\n35. In maalgashiga caalamka u soo jiido Caasimadda kulana tartamo gobolada kale iyo Waddamada jaarka ah si cashuur badani uga soo hoyato sida warshadaha iyo bangiyada nidaamka Islaamka ku dhaqma, oo uu shaqo abuurna u yimaaddo.\n36. In aan u sameeyo talaagado waa weyn oo lagu kaydiyo khudaarta iyo hilibka suuqa wadhan ee maalintaa soo hadha si aanay u khasaarin una xumaanin.\n37. Waxaan samayn doonaa in Dowladda Hoose ay samayso guryo isku xidhan oo la kireeyo si dadka danyartuna ay u kiraysan karaan dakhlina uga soo galo.\n38. In nidaamka shaqada iyo shaqaalaha 100% la toosiyo nidaamka saxda ahna la raaco.\n39. Waxaan wax ka qaban doonaa dawarsiga magaalada ee xadhko goostay.\n40. Waxaan wax ka badalayaa nidaamka La socodka iyo daba orodka askarta badan ee Mayorka.\n41. Waxan xaraan maqdaca ka dhigaya Mayor iyo masuul kale oo guryahooda loogu tago amma xil loo daba rooro amma arrin loogu dhammeeyo si qayrul sharciya.\n42. Waxaan u magacaabi doonaa Dumar hawl kar ah guddoomiyeyaasha Degmooyinka Caasimadda qaar ka mid ah.\n43. Waxaan mabnuuci lahaa in lacag ajanabi si hoose iyo si cad loogu bixiyo dhakhliga Dowladda Hoose.\n44. Waxaan samayn doonaa hogag waa weyn oo qashinka lagu guro oo muddo dheer shaqeynaya oo habkii ugu dambeeyay loo habeeyey, iyadoo wixii dib loo isticmaali karana dib looga faa’iidaysan karo (recycling). Sidoo kale, waxa la ganaaxi doonaa ciddii qashinka la qaadayo ku dhex darta amma xil iska saari wayda kutubta guryaha taalla, waxaana la fari doonaa in ay daryeelaan amma ay kutubta goo’goda ay u geeyaan guddiga isku xil saartay inay daryeelaan Qur’aanka Kariimka ah.\n45. Waxaan samaynayaa in solar system-ka laga faa’iidaysto oo aan dhiirigaliyo.\n46. Waxaan aad muhiimadda u siin doonaa xagga shaqo-qorista kuwa qaadka iyo sigaarka aan cabbin lana dhuuman karin.\n47. Waxaan joojin doonaa ajnabiga uu qof walba soo kaxaysanayo ee qasab lagaga dhigayo in aan la kulmo oo wakhti iga qaada ee badankoodu u socda istusnimada.\n48. Waxaan joojin doonaa casuumadaha, xafladdaha iyo shirarka wakhti lumiska ah ee naloogu yeedhi doono. Waxaana loo samayn doonaa cid u xil saaran oo madaxda waqtigooda badbaadisa.\n49. Waxaan ka samayn doonaa Radio Hargeysa iyo T.V-ga Qaranka barnaamij 30 daqiiqo soconaya usbuucii, oo gaar u ah hawlaha Dowladda Hoose iyo danaha bulshada.\n50. Waxaan u samayn doonaa xafiis gaar ah oo hawlaha Madax-dhaqameedku Dowladda Hoose u yimaaddaan hubiya isla markaana toosiya.\n51. Waxaan u samayn doonaa Caasimadda Cusbataal u gaar ah bilayska oo lagu daweeyo bilayska, carruurtooda iyo xaasaskooda oo dhamaystiran.\n52. Waxaan u samayn doonaa aqoonsiyo gaar ah oo lagu kaantaroolo laguna hubiyo darawaliinta basaska iyo tagaasida si loo ilaaliyo bulshada u adeegisteeda.\n53. Waxaan ka abaabuli doonaa iskuulada iyo malcaamadaha Caasimadda xiisado gaar ah oo ardayda yar lagu baro Waddan jacaylka.\n54. Waxaan u samayn doonaa meelo ay biyaha ka cabbaan amma ay ka helaan wax ay afka ku dhuftaan dadka socotada ah ee magaalada ka gudbaya, dadka asqaysan, dadka wixii ay siteen ka lumeen, dadka aan cid magaalada ka garanayn iyo dadka looma ooyaanka ahi.\n55. 100% waxba ka hagran maayo, in aan baabi’iyo maqaayadaha iyo marfashyada reer reerka amma jilib jilibka loo kala fadhiisanayo.\n56. Waxaan ka wacyigalin lahaa da’da dhexe ee ragga ah ee qaatay cumaamadda, macawuusta, go’a shaalka, koofiyadda iyo bakooradda ee iska tax-taxaasha ee iska dhiibay nolosha kuna nool shaxaadka iyo wax la mid ah.\n57. Waxaan samayn doonaa, in qof kasta oo ajanabi farsamo yaqaan ah aan ku lamaaneeyo 2 qof oo Waddanka amma Caasimadda ku nool oo ka barta farsamada uu yaqaano si ay hadhow ugu anfacaan Dalkooda.\n58. Waxaan mabnuuci doonaa Insha Allah in gaadhi muraayad madow amma lagu dhajiyey bac madow lagu arko Caasimadda.\n59. Waxaan 100% joojinaaya in la ii soo wasteysto family-gayga, qaraabadeyda,M.dhaqameeydyadda,Madaxda qaranka si Muradkooda Dawladda hoose ku xidhan la iiga dhameystirso,iyaga oo an soo marin Nidaamkii caadiga ahaa.\n60. Waxaan dhalinyaradda Reer S/land ee waxbartay u soo bandhidoona soo diyaarin & dib u soo habeynta qayb-xisaabeedka iyo sharciyada maamulka ee dawlada hoos aniga oo kaashanaya khubaradda horey u joogay ku sameeyan, Xisaab-xidhyadda anigoo adeegsandoonta Hantidhooro sharciyaysan iyo kuwa ajnabiga ee la soo kireysto,iyaddo xilkayagu marku dhaamadona soo saari doono BUUG koobaya wax-qabadkayagoo oo dhan oo bayaan ah.\n61. Waxan ad u raadin doona dhamaan Mayaradii soo maray dawladda Hoose ee Hargeysa Sawiradoodii wax-dhintay iyo wax-noolba waxaan ku soo dhajindoono Xafiiskayga si aan xusuus/ku-dayasho/qalbiqaboojin noogu noqota.\n62. Dhamaan Shaqaalaha Dawladda Hoose ee Hargeysa waxaan u diyaarin doona nidaan XAQSIIN AH marka shaqadu ka dhamaato,waxaan galin doona Caymiska Cafimaadka,sidoo kale waxa an Mabnuucaya in qof shaqaale ah oo dhintay loogu badalo qof qoyskiisa ama reerkiiisa ah,sidoo kale waxaan fulindoona Dada shaqo ka fadhiisiga u go’an si dayartu ugu fa’ideysato,ugu danbeyntiina Waxan shaqaalaheyga dhexdayada ku beeridoona Geedka Midhihiisa lagu aflaxo ee ah MUWAAFAQADA,YAHUUNTA, CADAALADA,ISQADARINTA KALO DANBEYNTA IYO TEAM WORK AMA JIHO U WADA JEEDKA Haddii Alleh yidhaado.\nSidaa daraadeed, waxaan jecelahay in aan helo taageerada , Niyad samida,Ducadda iyo la shaqeynta dadka Reer Hargeysa marka ay timaaddo Doorashadu. Sidoo kalena, waxaan wargalinayaa una soo bandhigayaa dadweynaha Somaliland gude iyo debadba, in aysan hawshani ka fursaneyn in aan helo una baahan tahay 10 qof oo rag iyo dumarba leh oo igula shaqeeya ,ilana daadihiya, qabtana shaqo rasmi oo ah laba sanno ah oo la kordhin karo inta ka hadhay Doorashooyinka Golaha Deegaanka ee 2019-ka dhacaya insha Allah, oo khibrad iyo waayo- aragnimo gaar ah oo ah ku GUULEYSIGEYGA IYO KA SII MIDHALINTA DHALINTA QORSHAYAASHA GUUSHA MAAYARNIMADA HARGEYSA oo ay ka mid yihiin, Injineerro,City Planners, Dhakhtaro Caafimaad iyo fayadhawrka, dad ku takhasusay bilicda magaalada, Nabadgalyada, Hormarinta Deegaanka, dhalinyarada, ciyaaraha, suugaanta,wax barashashada wax u qabadka naafada, danyarta iyo dadka laga tirada badan yahay. Waxaanan u baahanahay in ay igala qeyb qataan la talinta iyo Dhidibo-u- sii -aasida waxii hawl ah ee musharaxnimadeyda khuseynaaya ee igu aflixinaaya,sahlaayana u diyaar garowga iyo qorshayaasha aan ku hawl galayo muddada ka hadhay Doorashada Golayaasha Deegaanka. Waxaanay soo qoran karaan codsiyada ciddii danaynaysa ee isla markaana hawlahan khibrad gaar ah u leh,laga bilaabo maanta oo ah 28/12018 Arji qabashaduna socodoonto illa 28 /2/2018 Waxaanay ku soo hagaajin karaan C.V-gooda Email:[email protected].\n[War Deg Deg Ah:-] Guddoomiye Faysal Oo Sirihii Ugu Cuslaa Ugu Hanjabay Xukuumadda Biixi, Qalbi Dhagaxna Hargeysa...[Liv\n[Deg Deg] Xukumadda Hadda La Wareegtay Ammaanka Madaarka Caasimadda Hargeysa\n[Daawo Live:-] Golaha Dhaqan Iyo Odayaasha Beelaha Gabooye Ee Hargeysa Kaga Dhawaaqay Shirweyne Iyo Qodobo Kale


Culumada iyo wadaaddada Soomaaliyeed ee ku nool dalalka galbeedka ayaa dowrkooda ahayn mid sinnaba la dhayalsan karo, hadday noqon lahayd wacyi gelinta iyo baraarujinta xagga diinta ee ay siiyaan walaalahooda soomaliyeed ee ku dhaqan dalalkan aan laga aqoon dhaqan islaam iyo mid soomaaliyeed-toona. Waxay agaasimaan oo ay soo qabanqaabiyan shirar waaweyn oo dadweynaha soomaaliyeed ay ka helaan baraarujin diineed iyo wacyigelin ballaaran, iyagoo sidoo kalena xil iska saara islaaxinta iyo midnimada.\nSheikh C/Raxmaan Shariif\nHaddaba, waxaan dorraad nasiib u yeeshay inaan magaallada Minneapolis ee gobolka Minnesota saacado badan kula qaato Daaciga iyo sheekha soomaaliyeed Sh. Cabdiraxmaan Shariif Maxammed oo ka mid ah aasaasayaashii xarunta Masjidka ee Darul-Hijrah ee uu imaamka ka yahay, sidoo kalena ka mid ah culumada waaweyn ee sida weyn looga yaqaan magaalooyinka mataanaha ee Minneapolis iyo St.poul ee gobolka Minnesota ee dalka Mareekanka.\n“Ibrahim ku soo dhawoow magaallada Minneapolis” ayay ahayd hadalkiisii ugu horeeyay ee uu igu yiri, kadib markii uu si dhoweyn hufan ku jirto uu ii salaamay, dabadeedna waxaan qaadanay gaarigiisa, innagoo aadnay maqaayad lagu magacaabo Holy land kuna taalla bartamaha magaallada Minneapolis. Waa maqaayad aan u qaatay inay leeyihiin dadyow ka soo jeeda Falastiin, maadaama derbiyada ay maqaayadda surnaayeen sawiro tilmaamayay Baytka barakaysan ee Masjidka Al-Aqsaa.\nWaxaa innagoo fadhina maqaayadda noo timid gabar soomaaliyeed oo aan xijaabnayn, si maamuusid soomaalinimo ku jirto ayay nooga qortay dalabaadkeenii, waxayna iyadoo dhoola-caddaynaysa ku tiri sheekhii aan martida u ahaa “taloow ma adigaa wadaadka aan dhowr jeer wacdigiisa ka dhagaystay taleefishinada lookalka ah ee soomaalida”. Muusoodka uu shariifka u celiyay gabadha ayaan ka dhadhansaday inuu isagu yahay qofkaas ay gabadha sheegayso, sidiina ayay noogu keentay cunto carbeed aad u macaaneed, iyadoo nagu oranaysay “maadaama aad community-ga wax weyn u qabatid ayaan discount fiican annigana idiin siinayaa”. Waxay ahaayeen hadallo qiimo badan oo tilmaan cad iga siiyay sumcadda uu sheekha ku dhex leeyahay bulshadiisa.\nIntaan qadaynaynay wuxuu imaamka warbixino iga siinayay guud ahaan xaaladda Jaaliyadda Soomaaliyeed ee ku dhaqan gobolka Minnesota. Waa gobolka ay soomaalida ugu badan Mareekanka ay deggan yihiin. Waxaa ku yaala masaajidyo badan oo ay maamulaan soomaalida, waxaa garab socda xarumo kale oo waxbarasho ay misna maamulaan soomaalida. Jaamacadda weyn ee Minnesota iyo kuwa kaleba iyo macaahidyada kale ee gobolka ku yaalla waxaa si weyn uga dhex muuqda boqollaal soomaaliyeed, halka goobaha shaqooyinkana ay sidaas oo kale ugu badan yihiin. Xarumo ballaaran oo ganacsi ayaa ku yaala magaallada Minneapolis, ayna ka mid yihiin suuqyada Mall-ka 24 iyo mall-ka Karamel. Taksiileeyda shisheeyaha ee gobolka Minnesota ugu badan waxaa raqamka koowaad kaga jira soomaali, codadka soomaalida xilliyada doorashooyinka ay jiraan waxaa hunguriyeeya siyaasiyiin waaweyn oo madax ka ah gobolka.\nWaxaasi oo dhan miyaynan ahayn guulo waaweyn oo ay gaareen soomaalida Minnesota ayaan weydiiyay sheikh cabdiraxmaan Shariif, wuxuuna iigu jawaabayay “haa waa sax, waana run inay yihiin wax lagu farxo, hase ahaatee waxaan ku taamayaa inaan arko guulo ka sii waaweyn kuwaas, dabcan dhalinta labaatan jirrada ah ee taksiilayda ah waxaan jeclaan lahaa inaan arko iyagoo safafka hore kaga jira kulliyadaha kala duwan ee Jaamacadaha gobolka, inay waxbartaan waxay anfacaysaa iyaga iyo dadkoodaba, hase ahaatee shilimaadka ay shaqada ka helaan ma wada deeqi karto dadkooda ku dhibaataysan meel walba, boqollaalka daadsan xabsiyada iyagana ma joogaan meeshii aan la rabay, burburka weyn eek u soo badanaya qoysaska soomaaliyeed ayaan ahayn iyagana kuwo wata farxad” ayuu yiri Shariifka, iyadoo dhowrkii daqiiqadood oo uu hadlaba ay u soo dhacayeen taleefano kaga imaanayay qaybaha kala duwan ee jaaliyadda Soomaalida Minnesota.\nQaarkood waxay la yeelanayeen ballamo gaar ah oo la xidhiidha arrimaha qoyska, qaar kale waxay ahaayeen weriyayaal soomaaliyeed oo ka socda taleefishinada soomaalida ee Minneapolis, halka kuwo kalena ay ahaayeen hooyooyin soomaaliyeed oo sheekha talooyin ka weydiisanayay arrimaha tarbiyadda ubadkooda.\nSaacado badan oo uu ugu adeegi jiray Jaaliyadda inuu i siiyay ayaan si hoos ahaan uga mahad celiyay sheekha, waxaana sii wadannay sheekadeenii inoo socotay, annigoo si toos ah u weydiiyay dowrkiisa waxqabad ee kaga aaddan Darul-hijrah, wuxuuna yiri “waxaan ahay imaamka masjidka, khudbada jumcada iyo duruuso kala duwan oo ka kooban fiqhi, xaddiis iyo tafsiirba ayaan ka jeediyaa masjidka, waxaan kaloo duruus khaas ah siiyaa dhalinyarada teenage-ka oo wiilal iyo gabdho ka kooban, waxaa ii dheer saacado ay dadka i weydiiyaan masaa’il diinni ah oo aan jawaabo ka siiyo, waxaa intaas ii dheer annigoo arday ah”, ayuu yiri isagoo ii dhoola-caddaynaya.\nSida uu sh. Cabdiraxmaan Shariif iigu sharxay Xagga waxbarashada iyo duruusta ayaa waxay u kala qaybsan yihiin sidan hoos ku xusan:-\nDugsiga Salaaxuddiin waxaa dhigta arday gaaraysa 250-300 qof, waxayna ku dhigtaan isla xarunta masjidka Darul-Hijra\nDugsiga Al-Xikmah oo isla dabaqa 3-aad masjidka ku yaala, waxay ardayda dhigtaan maalmaha isniinta-khamiista\nDugsiga Al-ixsaan oo la dhigto maalmaha sabtida iyo axadda\nIyo ugu danbeyntii Dugsiga sare ee dadka waaweyn laguna magacaabo Iqra, waxaana dugsigan lagu dhigtaa maaddooyinka cilmiga ah ee dugsiyada sare lagu qaato, hadafkuna waa inay ardayda ka qaataan shahaadooyinka dugsiga sare. Dugsiga Iqra wuxuu ku yaala meel ka baxsan xarunta Darul-Hijra, wuxuuna furan yahay laga billaabo maalin walba 2-da duhurnimo ilaa tobanka fiidnimo .\nSheekh Cabdiraxmaan Shariif wuxuu kaloo ii sheegay in xarunta Darul-Hijra ay soomaalida ka caawiso barnaamijyo ay ka mid yihiin caafimaadka, waxayna howshan la kaashadaan dhaqaatiirta soomaaliyeed ee deggan Magaallada Minneapolis iyo xarumaha caafimaadka ee gobolka. “Xarunteena Darul-Hijra waxay dadka si billaash ahaan uga caawiyaan baaritaano caafimaad, waxaa noo jooga dhaqaatiir iyo kalkaalisooyin sameeya baaritaanada cudurada macaanka/sokorta iyo baaritaanada guud ee caruurta iyo dhalinyarada, dadka qaba dhiig-karka iyo sokorta waxay fursad u helaan inay sokorta iyo dhiigaba iska cabbiraan inta ay masjidka joogaan, qofkii laga helo xanuun ama cudur kale waxaan toos ugu gudbinaa dhaqtarkiisa khaaska ah” ayuu yiri Sh. Cabdiraxmaan oo mahad ballaaran u soo jeediyay dhaqaatiirta iyo kalkaalisooyinka howshan si Alle dartii ah ugu istaagay. Waxaa dhaqaatiirtaas safka hore kaga jira Dr. Osman Harare iyo Faiza Aziz.\nWaxaa sidoo kale ka mid ah waxqabadka uu masjidka dadka u qabto urur hoos yimaada masjidka oo ay leeyihiin dhalinyarada wiilasha iyo gabdhaha soomaalida. Waa guddi u taagan isku xirka dhalinyarada iyo ilaalinta dhaqanka soomaalida ee suubban, iyagoo dhinaca kalena abuura xiriir wanaagsan oo ka dhex dhaca waalidka iyo caruurtiisa. “dhalinyaradan waxaan siiyaa duruus joogto ah, waxayna leeyihiin maamul masjidka hoos yimaada, hase ahaatee dhammaan howlaha iyo xafladaha/shirarka ay qabanayaan waa kuwo iyaga u madax bannaan, waxay soo saaraan wargays ku qoran afka ingiriisiga, keliya waxay innaga noogula soo noqdaan wixii talooyin ah” ayuu yiri sheekha, isagoo soo bixiyay joornaalkii ay dhalintu daabaceen oo aan si weyn ula dhacay qaabka tayaysan ee uu joornaalka u qornaa. Luqad hufan oo qaab suxufunimo loo qoray ayaan ka aqriyay maqaalladii ay indhahayga soo jiiteen, waxayna qorayaasha ahaayeen oo wada dhalinyaro ahaayeen ay da’dooda u dhaxaysay 12-18 jir.\nBarnaamijyada dhalinyarada u khaaska ah ayuu uu sh. Cabdiraxmaan Shariif ku sheegay inay ka mid yihiin kulan joogto ah oo uu la yeesho dhalinyarada, kulankan oo ay dhalintu ku kororsadaan aqoonta diinta islaamka iyo qaadasho nolol bulsho oo islaami ah. Waxay kaloo dhalintu soo diyaariyaan xaflad ama shirweyne ay qabtaan labadii billoodba mar, iyagoo shirka ku soo casuma aqoonyahanno dhalinyaro ah oo goobtaas ka soo jeediyo muxaadarooyin ruuxi ah, waxaana muxaadarooyinkan garab socda madaddaalooyin xiiso leh, isla markaasna waafaqsan akhlaaqda islaamka.\nWaxaan intuu sheekha hadlayay is weydiinayay, taloow imisa saacadood ayuu sheekha siiyaa qoyskiisa iyo naftiisa, haddana waxaan isku qanciyay inuu arko meel aad uga fog aragtidayda, inuu arko dadkiisii oo u baahan in waqti badan lagu bixiyo si loogu soo xiro Rabbigooda iyo diinta ay u nasiib sheeganayaan, in uu intuu ka awoodo badbaadiyo qoysaska soomaaliyeed ee intooda badan burburay ama burburka qarka u saran, waxaan isku qanciyay inuu is tusayay dhalinyarada ay dilootay mukhaadaraadka iyo maandooriyayaasha kala duwan, isla markaasna aanan haysan wax u nasteexeeya, waxaan isku qanciyay inuu ku faraxsan yahay inuu hayo howshii Nebiyada nabadgelyo iyo naxariis dushooda Allaha yeellee, oo uusidaas darted ay lama huraan tahay in loo huro wax walboo qaali ah.\nSaacad iyo bar kadib oo aan ku jirnay wareysi iyo cuntayn ayaan markii danbe wuxuu sheekha i keenay masjidkii uu imaamka ka ahaa ee Xarunta Darul-Hijrah, markii uu yimidna waxaa sheekha daqiiqado gooni gooni shirar la qaadanayay odayaasha iyo soomaalidii joogtay, mid welibana wuxuu ka helayay ulajeeddadii uu ka lahaa. Odayaasha, dhalinyarada, wadaaddada rag & dumar-kooduba, iyo kuwa aan lagu arag markay arkaan sheekh Cabdiraxmaan Shariif waxay ula qaabilyeen salaan iyo maamuusid, isaguna wuxuu mid weliba ku dadaalayay inuu gaarsiiyo dhambaalka dacwadeed ee uu xanbaarsan yahay.\nDarul-Hijra ma ahan oo keliya masjid lagu tukado, hase ahaatee xarun caafimaad, waa xarun waxbarasho, waa xarun bulsho iyo dhalinyaro, waa xarun laga helo dhammaan baahiyaha ay bulshada u baahan tahay. Waa xarun ay soomaalida gateen oo dowr fiicana uu webkeena somalitalk ka cayaaray. Waa masjid qaadaya ku dhowaad 1000 qof oo dad ah, waxaa lagu tukadaa xagga sare iyo xagga hooseba, wuxuuna sh. Cabdiraxmaan Shariif isagoo mahadsan igu soo wareejiyay dhammaan qaybihii uu masjidka ka koobnaa, waxaana booqashadayda masjidka soo gabagabeeyay annigoo faa'iidooyin iyo casharo ka soo qaatay la kulankaygii aan la yeeshay sheekha ay soomaalida Minnesota sida weyn u sharfaan.\nFaafin: Somalitalk.com | Aug 4, 2007\nDIINTA ISLAAMKA OO SI WEYN UGU FIDAYSA MAREEKANKA..\nWD: Ibrahim saalax


Tilmaamaha bukaanka inta lagu jiro takoorka guriga – somali\nWaxa aad qabtaa cudura qaaxada oo waqtigana aa faafin karto cudurka. Sababtaas awgeed waa in aad yaraysaa dhaqdhaqaaqaaga. Takoorku wuu soconayaa ilaa dhakhtarku ama Kalkaaliyuhu masu’uulka kaa ihi uu kuu sheego in aan loo baahnanayn takoorka.\nGuriga joog oo iska jir in aad siyaarato dadkale si aanad ugu faafin qaaxada dadka kale. Wax aad u bixi kartaa inaad socsocto. Wax ay u fiicantay cafimaakaaga.\nWaxa kula kulmi doonta kalaaliye maalin kasta. Waxa ay eegi xaladaada iyo in aad qaadatay daawadaadii qaaxada. Hubi in aad qaadato daawadaada si dii lagugu qoray.\nWaqatiga takoorka guriga laguuma ogola waxayaabaha soo socoda:\nin aad shaqo tagto\nin aad dugsiga tagto\nin hudheelada, dukaamada, iyo suuqyada waawayn ama goobah la isgu yimaado aad tagto.\nin aa ku dabaalato meelaha dabaasha ee gudhaha dhisme ku jira.\nin aad siyaarto goobaha lagu madadaasho oo dhisme ku jira.\nin aad isticmaasho gaadiidka dadwaynah, basaska, tagaasida iyo traynada.\nin aa dad ku casuunto gurigaaga.\nin aad shaqo gelisid dad guriga kuu nadiifiya ama qof debeda kaaga soo shaqo-taga oo gurigaa kaga shaqeeya.\nQolkaaga waa in aad seexataa kelidaa\nQolka hawada u fur adoo daaqadaha furaaya aroortii iyo galabtii ugu yaraan 15 mirid.\nAfkaaga iyo sankaaga ku dabool warqada kilinigs marka aad qufacdo ama aad hindhisto. Hadii aanad haysan warqada mardaada ku qufac ama ku hindis. Warqada ku rid bacda qashinka ama selada qashinka. Fraxalo adoo isticmaalaaya biyo iyo saabuun ama disinfagtantka gacmaha.\nWeelka aad isticmaasho wax loo maydhi karaa si caadiya ah.\nDharka iyo go’yaash waxa lagu maydhikaraa mashiinka dharka lagu maydho.\nGuriga waxa loo nadiifinkaraa sida caadiga ah laakiin isticmaal mashiinka dhulka lagu xaadh oo leh HEPA-filter kaas ayaa lagu talinayaa.\nWaxa aad samaynkartaa jimicsi debeda hadii anay ku dhibayn. Debeda uma baahnid in aad maaska wajiga xidhato laakiin iska jir in aa dadka u kulantaan indink oo isku dhwaanaya.\nMarka aad u imanayso in aad la tashato shaqaalah caafimaadka ama aad u timaado badhitan isticmaal gaadhi kuu gaara. Afkaaga iyo sankaaga ku dabool warqada kilinigs hadii aad qufacdo ama isticmaal maaska wajiga. Ha isticmaalin air-konditionka gaadiga oo ah in hawadu ku dhexwareegto gaadhiga, gaadhiga hawada u fur adoo daaqadaha furaaya. Hadii aad ambalniska isticmaasho hubi in aad u sheegto in aad faafinkarto cudurka qaaxada.\nMashruuca Qaranka ee qaaxada 2013, Wasaarada Caafimaadka iyo Arimaha Bulshada.


Mareykanka oo digniin u diray Turkiga\nDowladda Mareykanka ayaa maanta ka digtay in weerar kasta oo Turkiga ay ku qaadaan maleeshiyada Kurdish-ka ah ee Syria, uu noqon doono “mid aan la aqbali karin.”\n“Waxaan aaminsannahay in weerar hal dhinac oo Turkiga ay qaadaan uu yahay mid aan la ogolaan karin” waxaa sidaas yiri xoghayaha gaashaandhigga Mareykanka Mark Esper oo weriyayaasha kula hadlay magaalada Tokyo oo uu safar ku joogo.\n“Waxa aan hadda ka shaqeeneyno ayaa ah inaan ayaga [Turkiga] kala shaqeyno qorshe wax looga qaban karo walaacooda, waxaana ku rajo weynahay inaan gaari doonno halkaas….waxana isku dayeynaa inaan ka hortagno inay qaadaan tallaabo hal dhinac ah” ayuu yiri Esper.\nHadallada Esper ayaa yimid laba maalmood kadib markii madaxweynahaTurkiga Reccep Tayyip Erdogan uu wacad ku maray inuu waqooyiga Syria, gaar ahaan bariga Webiga Furat, ka fulin doono howlgal ka dhan ah kooxda Kurdish ee YPG, ee Mareykanka uu taageero.\nWaxaa hadda socda wada-hadallo u dhaxeeya saraakiisha gaashaandhigga Mareykanka iyo dhiggooda Kurdish-ka, kuwaas oo looga dan leeyahay in la abuuro “aag amni” oo laga hirgeliyo Waqooyiga Syria, si kooxda YPG looga fogeeyo xuduudda Turkiga.


Taliska Ciidanka Booliska oo sheegay in 23 Askari loo xiray arrimo Musuq-maasuq la Xiriira. | Somali National Television - sntv.so\nHome AMNIGA Taliska Ciidanka Booliska oo sheegay in 23 Askari loo xiray arrimo Musuq-maasuq...\nTaliska Ciidanka Booliska oo sheegay in 23 Askari loo xiray arrimo Musuq-maasuq la Xiriira.\nMuqdisho (SNTV)- Taliye Ku-xiggeenka Ciidanka Booliska Soomaaliyeed Sarreeye guuto Zakia Xuseen Axmed oo maanta shir jaraa’id ku qabatay Xarunta Taliska Booliska ayaa Warbaahinta uga warbixisay Howlgalada ka socda magaaladda Muqdisho, kuwaasi oo lagu sugayo Ammaanka Caasimada.\nGen. Zakia ayaa sheegtay in Ciidanka Booliska Soomaaliyeed oo kaashanaya qeybaha kale duwan ee Hay’addaha Ammaanka ay wadaan Howlgallo Qorsheysan oo lagu baadi goobayo Argagixisada arxanka darran ee Alshabaab iyo Cid walbo oo Nabadda Khatar ku ah.\nUgu dambeyn Gen. Zakia ayaa qeybaha kala duwan ee Bulshadda Soomaaliyeed waxay ugu baaqday inay u hoggaansamaan Sharciga, islamarkaana ay la shaqeeyaan Booliska, si looga hor-taggo dhagarta Cadowga Argagixisada Alshabaab ay u maleegayaan Shacabka.\nPrevious articleWiil uu dhalay Ex-Xildhibaan Cismaan Cilmi Boqorre oo Golaha Shacabka ka mid noqday\nNext articleRa’iisul Wasaare Khayre oo casho sharaf hoygiisa ugu sameeyay Madaxwaynaha Jubaland


Tilmaame wax ku ool ah oo kaa caawinaya inaad fahamto ganacsiga elektaroonigga ah, si fudud ugu dhisto ganacsigaaga, iyo inaad ku guuleysato guul waarta\nTababarkan waxaa inta badan loogu talagalay:\n- shaqaalaha raba inay kordhiyaan xirfadahooda, shaqadooda ilaashadaan ama kasbadaan dakhli dheeri ah;\n- ardayda doonaya inay shaqo helaan;\n- dadka horey u bilaabay ganacsigooda internetka laakiin u halgamaya sidii ay u guuleysan lahaayeen.\nSidee loo bilaabaa ganacsi khadka tooska ah lagu sameeyaa oo lagu kasbadaa? Oktoobar 15th, 2021Tranquillus\nREAD Tababbarka shaqaalaha, bilowga cusboonaysiinta xirfadeed\nhoreHagahayaga hordhaca ah ee luqadda Jabbaan\nsocdaHAGAHA MUHIIMKA AH EE AQOONSIGA [XEER LA'AAN]


Somaliland: Sarkaal Ciidanka Ah Oo Ka Degey Muqdisho - #1Araweelo News Network | #1Araweelo News Network\nHargeysa(ANN)-Taliye ku xigeenkii Ciidanka Dab-damiska Iyo Khataraha kale ka Badbaadiya Bulshada Somaliland Cabdiraxmaan Faarax Iidle, ayaa ka degey magaalada Muqdisho ee xarunta u ah Soomaaliya.\nLama ogga sababta uu sarkaalkaa oo ku xigeen ka ahaa Ciidanka dab-damiska Iyo Khataraha kale ka Badbaadiya Bulshada Somaliland ugu goostay dhinaca Muqdisho.\nHase yeeshee Taliska ciidanka Dab-damiska, ayaa war kasoo saaray arrintaa, waxayna sheegeen in sarkaalka ku xigeenka ahaa shaqada laga eryay ka hor intii aannu dhanka Muqdisho u boqoolin.\nWar-saxaafadeed kasoo baxay Ciidanka Dab damis ka Somliland ayaa lagu sheegay in sababta shaqada looga eryay ay ahayd markii sida ay sheegeen uu kasoo bixi waayay waajibkiisa shaqo, isla markaana ku kacay falal ka dhan ah anshaxa ee uu faafiyay sirta ciidanka.\nQoraalka kasoo baxay ciidanka dab-damiska laguma xusin warar sheegayay in ka hor intii aannu sarkaalkaasi u goosan dhanka Muqdisho uu jiray khilaaf u dhexeeyay isaga iyo Taliyaha Ciidanka Dab-damiska Iyo Khataraha kale ka Badbaadiya Bulshada Somaliland Sareeye Guuto Axmed Maxamed Xasan Sawaaxili, taas oo sababtay inuu dhanka Muqdisho u goosto.\nQoraalka kasoo baxay dab-damiska laguma xusin taariikhda laga caydhiyay shaqada Taliye ku xigeenka, waxa keliya oo lagu sheegay in shaqada laga eryay sababo dhawr oo ay sheegeen in ay ka mdi ahayd jaran-jaro dhaaf, aflagaado iyo eedaymao kale.\nQoraalka kasoo baxay Taliska oo ku taariikhaysan 7 jan 2021, ayaa u dhignaa sidan:-


PROF AXMED SAMATAR MA XISBIGA KULMIYE AYUU KU BIIRAY, MISE KULMIYAA KU BIIRAY? | Berberatoday.com\nPROF AXMED SAMATAR MA XISBIGA KULMIYE AYUU KU BIIRAY, MISE KULMIYAA KU BIIRAY?\nJune 14, 2016 - Written by berberatoday berberatoday\nSooyaalka argtiyaha siyasadeed Prof Axmed Ismaaciil Samatar ma ah kuwa ku bilaabmaya intii uu shaaciyey in uu quus ka joogo aragtidii uu mudada ay jirtay Somaliland ee dheer uu difaaci jiray ee “Wada jirka Soomaaliya” oo ay qayb ahaan isaga xagiisa Somaliland ka mid ahayd wadajirkaas oo difaaceeda sidoo kalena weerar ku hayey argtida uu maanta muujiyey in uu difaacayo ee jiritaanka Somaliland.\nSidoo kalena shaacinta uu maanta (Salaasa 14. Juun 2016) shaaciyey in uu ku biiray xisbiga talada dalka haya ee Kulmiye, waxa ay dib daaha uga rogaysaa in aanu Prof Axmed Ismaaciil Samatar ku cusbayn argtida xisbinmo iyo in uu ku biiro xisbi doonaya in uu isbadal dhaliyo, waxaana sooyaal ahaan mudan in la xuso in Pro Axmed Ismaaciil Samatar uu hogaamiye xisbi hore u soo noqday oo uu aas-aasayasayaal xisbi ka mid ahaa, haba dhicisooba aragtidii xisbigaasiye.\nXisbiga uu hore u soo noqday hogaankiisa oo si cad lid ugu ahaa jiritaanka Somaliland ayaa waxa uu ahaa xisbigii uu mar kali ah ka dhex-xuubsiibtay markii uu soo taabtay xaqiiqa siyaasadeed ee Soomaaliya, waa xisbigii Hiil Qaran oo u taagnaa ka hortaga Somaliland aqoonsigeeda iyo sidoo kale “Wada jirka Soomaaliya difaceeda”\nXisbiga waxa lagaga dhawaaqay magaalada London bishii Feebawari shir socday laba maalmood oo ku beegnaa 25-26kii bishaas sanadkii 2011-kii. Waa ku dhawaad toban sano ka dib xiligii xisbiga Kulmiye lagaga dhawaaqay magaalada Hargeysa oo ah sanadkii 2002-dii.\nTanina wax ay muujinaysaa in ku hamiga aragti xisbi uu ku horeeyey gudoomiyaha xsibiga Kulmiye, Gud. Muuse Biixi Cabdi, hase ahaatee haddana Prof. Axmed Ismaaciil Samatar kama madhna argtiyo uu si xoogan u aaminsan yahay in uu ku biiriyo Kulmiye.\nKa mid soo noqoshadaas xisbi siyaasi oo hore iyo meel marintii aragtidii uu hore u qabay waxa ay dabcan raad ku yeelanaysaa qabka uu u arko hanaan ka xisbiga uu ku cusub yahay ee Kulmiye iyo waxyaabaha uu in badan fagaarayaal badan ka sheegay in ay ka dhiman yihiin Somaliland, haba u dambayso tan maanta lagu qaabilay xubinimada Kulmiye ee magalada Boorame oo uu si cad u taabtay arimaha uu u arko in ka xisbi ahaan Kulmiye iyo guud ahaanba Somaliland ku liidato.\nArimahaas uu Prof. Axmed taabtay maanta waxa ay muujinayaan in aanu marnaba aaminsanayn in sida wax u socdaan Somaliland ayna saxsanayn, haddii ay tahay arimaha dibada, dhaqaalaha iyo ilaa arimaha heer deegaan. Muujinta dhaliisha u muuqata ama toosnita uu aaminsan yahay waxa ay si u yihiin kuwo meesha ka saaraya guulaha arimahas ee xisbiga Kulmiye iyo xukumadiisu ay inoo sheegaan ee ay sida adag u difaacaan marka ay xisbiyada mucaaridku ku dhaliilaan arimaha uu Prof. Axmed I. Samatar maanta uu mar kale kulan balaadhan oo Kulmiye dhexdiisa ah ka sheegay.\nProf Axmed Ismaaciil Samatar oo xiligii uu xisbiga ama aynu nidhaahnee hogaminayey ururkii Hiil Qaran mudadii 2011-ilaa 2013- waxa uu xisbigaaasi u dejiyey barnaamij uu ku daah-furay magaalada Minneapolis ee gobolka Minnesota bishii May sanadkii 2012ka. Dabcan barnaamijkaas siyaasadeed ee uu Hiil Qaran u dajiyey waxa uu ahaa mid ku salaysan aragtidisii hore ee siyaasadeed.\nHase ahaatee ka mid soo noqoshada xisbi kale waxa ay keenaysa in Prof. Axmed Ismaaciil Samatar uu xambaarsan yahay aragtiyo hanaan xisbiyeed oo ula muuqda in xal u yihiin Somaliland, waxana tani keenaysaa in uu dib boodhka uga tumo barnaamijkii ka fashilmay ee uu Hiil Qaran u dajiyey oo balse ku dabaqan Somaliland iyo qadiyadeeda.\nWaxaan wali inoo cadayn habka iyo hanaanka uu Prof. Samatar u meel marin karo aragtiyihisa isla xisbiga Kulmiye dhexdiisa. Hadalkii uu maanta jeediyey ee uu ku sharaxay sida uu Kulmiye kula shaqaynayo ma cadda marka si dhaba loo dhigo. Haddii aynu eegno erayada uu yidhi ee ugu dhow ee Kulmiye kula shaqayn karo waxa uu u dhigay oo uu yidhi:\n“….. waxa kale oo aan doonayaa in aan iyana si weyn u caddeeyo in aan goostay talo ah taagtaydu ha iska yaraatee,…. in aan wax ku soo biiriyo umaddan Somaliland horu socodkeeda iyo dhismaheeda waxkhiga soo socda, anigoo galaya oo isticmaalaya ‘organisationka’ iyo dhismaha xisbiga Kulmiye….”\nProf. Axmed I. Samatar waxa uu sidaa ku sheegay khubadiisii kulankii lagu soo dhaweeyey xubinimadiisa Kulmiye ee maanta, hase ahaatee waxa uu sheegay in uu go’aankaa uu gaadhay kadib markii uu mudo laba sano darsayey dhamaan xisbiyada Somaliland.\nHase ahaatee nuxurka ku jira hadalka Prof. Axmed waxa uu yahay oo is weydiin leh waa maxay waxa uu ku soo biirinayo ummdda Somaliland isagoo ka duulaya xisbiga Kulmiye dhaxdiisa?\nIsla kulanka lagu soo dhaweeyey ee Kulmiye ee magaalada Boorame waxa uu si cad u sheegay waxayaabo ay aragti ahaan kala duwan yihiin hogaanka Kulmiye iyo xukumadiisa, sida arimaha aynu kor ku soo sheeganay, oo Prof. Samatar in ay fashilan yihiin tilmaamayo.\nMarkaa maadaama sida muuqata uu Prof. Axmed ka aragti duwan yahay Kulmiye, isla markaana xambaarsan yahay aragtiyo uu mudo dheer qabay oo ah habka dal lagu dhisi karo, waxa is weydiin leh hogaanka Kulmiye iyo Prof. Samatar iyamaa aragti ahaan tanaasulay marka ay noqoto habka Somaliland lagu hagayo.\nGudoomiye Muuse Biixi oo aad u dareensan su’aasha ka dhalanaysa ku soo biirista Prof. Axmed ee Kulmiye, waxa uu inooga jawaabay su’aal sal u noqon karaysa aragtida uu xamabaarsan yahay Prof. Axmed, oo ah maadaama uu aragtiyo xoogan oo wax tilaamaya xambaarsan yahay waxa ay ku heshiiyeen ku soo biirista Kulmiye.\nWaxaanu Gud. Muuse inoo sheegay in ay ku heshiiyeen qodobo iska macruuf ah oo aan la odhan karin waa wax cusub oo ay ku heshiiyeen, hase ahaatee waxa uu Gudoomiye Muuse inoo sheegay in aragtiyaha Prof. Axmed ee wax toosineed ayna ka diidanayn, haddana aanu inoo sheegin sida ay aragtiyahaa uga qaadanayaan iyo masabka uu ku lee yahay Kulmiye marka la eego miisaanka uu qof ahaan lee yahay.\nHase ahaatee waxa hubaal ah in Prof. Axmed Samatar wax ku biirin doono, biirintaasina waa ta uu asiibay wasiirka waxbarashada Somaliland. C/laahi Habne oo ha qofka kali ah ee sheegay in Kulmiye iyo Prof. Axmed wax isku biirsanayaan- waa eray muujinaya miisanka waxa uu ku biirin karo Prof. Samatar xisbiga Kulmiye, balse waxa Kulmiye ku biirinkaro Prof. Axmed oo xoog ugu dhagan aragiyihiisa, maadaama tiisu tahay ta ula saxan ee uu ku dhaliilsan yahayna ta Kulmiye hore u hayey siyaasiyan.\nHalkan waxa wali inaga maqan qaabka aragtihaya Prof. Axmed Ismaciil Samatar qabo iyo kuwa uu Gudoomiye Muuse Biixi Cabdi isla fagaare isku mid ah ka sheegay sida ay isku waafajinayaan iyo kaalinta uu ku yeelanayo xukumada Kulmiye, ta hadda iyo tu dambe ba.\nWaxase aynu ka dhursugaynaa in xubinimada Kulmiye ee Prof. Axmed loogu wanqali doono in uu xukumada xil sare ka qabto iyo in uu noqodo xil suge la iibiya aragtiyaha ‘cusub’ ee Kulmiye ku ololayndoono loolanka doorashada sanad 2017 ka.\nWaxase aynu leenahay inta ka horaysa:\nKulmiye iyo Prof, Axmed Samatar iyamaa aragtidiisa meel maridoonaa?\nProf Axmed Samatar ma Xisbiga Kulmiye ayuu ku biiray, mise xisbigaa ku biiray aragtida Prof. Axmed?\nJawaabta waxa sheegi doona wakhtiga oo intii gaadhaa ogaan doonto in Prof. Axmed I. Samatar Kulmiye ku biiray iyo in kale.\nXusuus: C/laahi Maxamed Cali waa saxafi ka faalooda arimaha siyaasada iyo xisbiyada Somaliland, waanu ka madaxbanaan yahay aragiyaha xisbiyeysan.


1-Qofka aad tahay\nQof walba xaq uma lahan in uu dhabtaada ogaado, dadku waxa ay ku moodaan ha kugu dhaleeceeyaan haddey rabaan, dhabtaada waa waxa aad tahay adigana aad ogtahay.\nCunto ayaad cunaysaa, beena waad sheegaysaa halka qalbigaaga qofka uu quudan lahaa adiga oo og aad iska indha tirayso!!!!\nWali isma baddalin, sidii ayaana dareemayaa ee waa waqtiga kan marba dhinac u didaya oo kolba midaba yeelanaya.\n4-Is noqo adiga\nIn aad adiga is noqoto waxay ka dhigantahay in aad dunida wax wanaagsan oo horey uga jirin kusoo kordhisay.\nIn aad qof wanaagsan ahaato ku dadaal, balse waqti badan ha ku lumin in aad dadka u muujiso wanaagaaga.\nIsla qab waynow balse ha ku xadgudbin qabwaynidaada.\nU dabacsanaantaada dadka ha badato,balse ka digtoonow dhagartooda iyo hagardaamada ay maleegaan.\nNaxariistaadu ha badato, daciifnaantaadana ha yaraato.\n9-Noqo qof adag\nNoqo qof hal adag balse aan Af adkayn ficilna xumayn.\nNin waayeel ayaa laga hayaa in uu yiri “waxaa isoo martay mar aan aniga iyo caafimaadkaygaba xoogeena isugu geynay sidii aan ku heli lahayn Hanti, maanta xaalkayga wuxuu taagan yahay aniga iyo maalkayga in aan caafimaad raadinayno”\n11-Saddex ha iska lumin\nNabadda ha iska lumin waa noloshaada salkeeda.\nRajada ha iska lumin sababtana waa iftiinka aad filayso mar walba.\nDaacadnimadaada ha lumin waayo waa waxa aad wax ku tahay.\nWaqtiga masoo laabto\nEray afkaaga ka baxayna ma soo laabto\nFursad ku dhaaftayna waa sida ay kuu dhaaftay\nOohinta laga ooyo Qalbiga waa ka xanuun badantahay midda laga ooyo Indhaha, dad badan ayaa qalbiyada ka ooya ayaga oo shiban indhahoodana ay daganaan ka muuqato.\nWaxaa la yiri naftaada darteed u noolow, dhabarkana u jeedi wax walba oo u qalmim naftaada.\nMa jirto maqnaasha ka xun maqnaashaha ruuxdaada sidoo kale ma jirto wax lumo oo ka xun lumidda naftaada.\nBulshooyinka wax bartay qofkooda xanuunsan lama gambado xanuunkiisa kamana xishoodo in uu ka hadlo ee wuu u sharraxaa bulshadiisa qaabka xanuunka haya iyo khibradda uu ka helay la noolaanta xanuunkaas si ay uga faaiidaystaan.\nmar walba uu qof afka kala qaado oo uu ka hadlo xaaladdiisa wuxuu laabta u qaboojiyaa samirsiiyaana boqolaal kale oo la nool xaalad ka daran ama ka liidata xaaladdiisa.\nBulshada aan ka mid nahayse in qofku xanuunkiisa qeexaa waaba u ceeb, taana waxaa keenaya jahliga iyo aqoon la’aanta baahsan ee bulshadeena dilatay.\nHa u malayn in go’aanada aad qaadatid waqtiyada aad xaalad adag ku jirto in ay saxan yihiin.\nMararka qaar waa laga fiican yahay in aad go’aan gaartid marka aad ku dhex sugantahay xaalad jahwareer, cabsi iyo murugaba u saaxiib ah.\nFadlan adiga oo dagan qaado go’aan, midna xusuusnow in go’aan qaadasho kaste in ay ka dhigantahay wax ka baddalidda noloshaada sida ay doontaba ha u baddalantee.\n17- Is moogaysii\nNolosha mararka qaar waxay u baahantahay in aad iska dhagatirto ama iska indha tirto xaaladaha qaar sida, dadka oo kale, ficilada qaar oo kale, hadalada qaar oo kale.\nKu abaal mari naftaada is moogaysiin caqli ku dhisan adiga oo wax walba og, maxaa yeelay ma mudna wax walba in la is dul taago\n18- Ku guulayso\nKu guulayso hanashada laabataada, si aad ugu guulaysato hanashada noloshaada.\nMarka aad u abuurto rajo kuwa quustsy, marka aad jacayl u muujiso kuwa ku karaahaysto, marka aad karaamayso waxna ugu deeqdo kuwa kaalmada u baahan, marka aad difaacdo kuwa dulman, marka aad u bishaarayso kuwa la xaqiro, waa markaas marka aad noqonaysid Baniaadam Nolosha ku guulayatay.\n20- Marka wax lagaa sheego.\nMarka ay wax xun kugu dhacaan ama lagaa sheego waxaa kuu furan oo kaliya saddex ikhtiyaar midkood.\n1 In waxa lagaa sheegay ay saamayn ku yeeshaan laabtaada ayna ku burburiyaan.\n2 In waxa lagaa sheegay ay shaki kugu abuuran kuwaas oo kalsooni darro nafeed kuu sababa\n3 In waxaas lagaa sheegay ay kusii adkeeyaan oo aad khibrad ka faaiiddo.\n21- Meel sida ay u taal ayaa loola yaalaa.\nKula dhaqan culimada caqligaaga\ncadowgaada iyo doqomada kuu dhowna dulqaadkaaga\nMeel walba sida ay taal ayaa loola yaalaa ayaan maqli jiray.\n22- Raaxo u dareento.\nSi nafsiyan aad raaxo u dareento naftaadana u farax galiso waxaa kuu wanaagsan in aadan qofna xaqirin.\nSi aadan marmarsiyo ugu goobin naftaada marna ha dulmin qofna, mar walba isku day in aad farxaddaada ka goobato goob aadan dadka ku dhibayn.\n23- Dadka qaar\nDadku waa in ay fahmaan in mararka qaar qofku uu la kali noqon karo arrin aysan cid aan isaga ahayn fahmi karin uuna u baahan yahay in uu naftiisa kula kali noqdo isaga oo ka fogaanaya mujtamaca ama bulshada taas oo macna ahaan ahayn in uu dadka ka cararayo balse, ay tahay si uu u dhuuxo fikraddiisa naftiisana qiimayn gaar ah ugu sameeyo.\nSaddex way dhistaa Qofka\n1 Xaaladaha adag qofka waa dhisaan.\n2 Qibradda qofka waa dhistaa.\n3 Go’aan gaadashada qofka waa adkaysaa, oo qofku hadduusan go’aan lahayn qofnimadiisa qiima ma lahan.


Wararka Maanta: Isniin, Apr 29, 2013-MADAXWEYNAHA SOOMAALIYA: "Dowlad Dhisidda Soomaaliya uma baahna xilligan Qori iyo Colaad ee waxay u baahan…"\nWuxuuna umahad celiyey madaxda iyo dadweynaha Puntland, kuwaasoo uu sheegay in ay si fiican usoo dhoweeyeen, isagoo xusay in ay suurtagal tahay in mustaqbalka dhow sidan oo kale uu dib safarro shaqo ugu soo gaaro Puntland.\nMadaxweyne Xasan ayaa soo hadal qaaday eedeyn kasoo yeertay dhinaca Puntland oo ku aadan wax-ka-beddel ay Puntland sheegtay in lagu sameeyey dastuurka dalka ee la ansixiyey bishii Agoosto ee sanadkii 2012.\nProf. Xasan ayaa sheegay in dastuurku markii la ansixinayeyba uu ahaa mid qabyo ah, laguna heshiiyey in waxyaabaha dhiman dib laga saxo, taasina ay tahay mid horay la isugu afgartay.\n“Dastuurku howlo dheer ayuu soo maray in uu dhiman yahayna layslama diidaneyn, markii lawada ogolaanayeyba sidaas ayaa lagu ogolaaday dhameystirkiisana waan kawada shaqeyneynaa, tabashada Puntland-na waa laysla eegayaa” Madaxweynaha ayaa yiri.\nDhinaca maamul u sameynta gobollada - gaar ahaan Jubbooyinka iyo Gedo- wuxuu mar uu madaxweynuhu ka hadlayey uu tilmaamay in dhismaha maamullada federaalku uu yahay mid dastuuri ah, dowladuna aysan kasoo horjeedin.\nMidda keliya ee lagu kala argti duwan yahay ayuu sheegay inay tahay habka maamullada loo sameynayo, isagoo xusay in ay muhiim tahay in si fiican looga fiirsado, maadaama hadda uu dalku marxalad cusub galay, waxyaabo badanna ay tahay in laga gudbo.\nUgu danbeyntii wuux madaxweyne xasan sheegay in xaaladda dalku ay xilligan tahay mid xasiloon, sidaas darteed ay haboon taay in laga fogaado wax walba oo colaad iyo khilaaf horseedi kara.\nMadaxweynaha oo taas ka hadlaya ayaa yiri: “Siyaasadda iyo dowlad dhisidda Soomaaliya wada-tashi iyo wada-xaajood iyo wada-hadal ayey ku imaaneysaaye qori iyo dagaal iyo colaad ku iman mayso”.\nMadaxweyne ayaa galabta soo afmeeray booqasho muddo labo maalmood ah qaadatay, oo isaga iyo wefdi uu horkacayaa ay shalay kusoo gaareen magaalada Garoowe ee xarunta maamul goboleedka Puntland.


Dowladda Soomaaliya oo gudbisay dacwad ka dhan ah Kenya - Awdinle Online\nDowladda Soomaaliya oo gudbisay dacwad ka dhan ah Kenya\nDowladda Federaalka ah ee Soomaaliya ayaa dacwad ka dhan ah Dowladda Kenya waxaa ay u gudbisay Ra’iisul Wasaaraha dalka Suudaan Cabdalla Xamduuk oo sidoo kale ah madaxa xiliggan ee Urur gobolleedka IGAD.\nQoraal lagu daabacay Barta Twitter-ka Wasaarradda Arrimaha Dibadda Soomaaliya ayaa looga hadlay jawaab dowladda Soomaaliya uga timid IGAD , taas oo ah in 20-ka Bishaan December, dalka Jabuuti lagu qaban doono kulan looga hadlayo khilaafka Kenya & Soomaaliya.\nKulanka oo uu soo qaban qaabiyeen Urur Goboleedka IGAD ayaa diirada lagu saari doonaa xalka gaarista khilaafka xoogeystay ee Diblomaasiyadeed ee u dhaxeeya Soomaaliya & Kenya kaas oo aad looga dareemay wadamada Gobolka.\nMaalinba Maalinta ka dambeeysa ayaa waxaa sii xoogeysanayay khilaafka u dhaxeeya Soomaaliya & Kenya, waxaana uu sii xoogeysatay markii dowladda Soomaaliya ay u yeertay safarkii ka joogay Kenya sidoo kalena ay dalka ka saartay safiirkii Kenya.\nShirkaan looga hadlayo khilaafka u dhaxeeya Soomaaliya & Kenya oo uu soo qaban qaabiayay urur Goboleedka IGAD ayaa waxaa uu kusoo aadayaa xili Magaalada Nairobi uu booqasho ku joogo Madaxweynaha Soomaaliland, isla markaana Maanta la filayo in uu la kulmao Madaxweynaha Kenya Uhuru Kenyatta.\nPrevious articleKulan u socdo Madaxweyne Farmaajo iyo Xildhibaano ka tirsan Galmudug\nNext articleRa’iisul Wasaare Rooble oo ka baaqday Xaflad sagootin ah oo loo sameeyay & xog laga helay


Jaceyl Dhab Ah Sida Loo Dareen Siiyo Xaaskaaga - Cishqi\nMogadishu Somalia ( Cishqi ) In aad xaaskaaga dareen siiso jaceyl dhab ah waa wax aad u fudud, waxaad u baahan tahay oo kaliya in aad u dirto erayo jaceyl oo nuucaan ah ama in aad u sameyso 5 taan qodob.\nJaceyl dhab ah miyuu ii qabaa mise mid dhalanteed ah?\nSu’aalaha ugu horeeyo ee ay xaaskaagu is weydiineyso waxaa kamid ah “Miyuu i jecelyahay” jaceylka uu ii qabo ma dhab baa mise waa dhalanteed”? Xittaa haddi ay ogtahay in aad jaceshahay, waxa ay iska rabtaa in aad u muujiso.\nIn aad xaaskaaga ku tiraahdo, waxaan kuu qabaa jaceyl dhab ah misana aad afka oo kaliya ka tiraahdo waan ku jeclahay ma ahan mid ku filan ee sidoo kale waxa ay u baahan tahay in aad dareen siiso jaceylka dhabta ah.\nJaceyl dhab ah waa macaan laakin waa marka aad heysato qof si dhab ah kuu dareen siiyo.\nHadaba sidee ku dareen siin karaa xaaskeyga jaceyl dhab ah?\nJawabta waa mid fudud:\nHalkani waxaan kuugu diyaarinay qodobo aan soo tijaabinay kuwaasoo xaasasku ay aad ugu riyaaqaan.\nMarka aad sameyso qodobadaan waxa aad si fudud xaaskaaga ugu dareen siin kartaa xasilooni, jaceyl dhab ah iyo kalsooni ay farxadi ku dheehan tahay.\nMaxay yihiin 5 ta qodob ee aan ku dareen siin karo jaceylkeyga?\nKa dhigo xaaskaaga saaxib dhab ah\nKu dheh xaaskaaga i caawi marka aad u baahan tahay\nDareen sii nolol farxad iyo jaceyl dhab ah ku saleysan\nU noqo macalin baro erayo jaceyl oo dhab ah\nU muuji naxariis badan\n1. Ka dhigo xaaskaaga saaxib dhab ah\nShalay waxa aad xageeda ka ahayd qof ka ajnabi ah, hadda waxa ay kaa dhigatay saaxib weliba saaxibkeeda dhabta ah kadibna waxa ay ku siisay qalbigeeda.\nMaanta kaama ahan qof kaa ajnabi ah, waxa ay kuu tahay xaas. Qof adiga kuu dhaxdo.\nHadaba haka dhigan xaas oo kaliya ee ka dhig saaxibadaada dhabta ah. Dareen sii in aysan jirin cid kale oo aad sirtaada la wadaagto marka laga reebo iyada mooyee.\n2. Ku dheh xaaskaaga i caawi marka aad u baahan tahay\nWaxaa kula soo gudboonaaday waxyaabo kaa tan badiyay, ku jahwreeriyay, kugu furay buuq.\nWaxaa aad hadda u baahan tahay caawimaad, u sii fursad xaaskaaga oo ka dalbo caawimaad, haddii ay awoodo weey ku farxi doontaa in ay adiga ku garab istaagto.\n3. Dareen sii nolol farxad iyo jaceyl dhab ah ku saleysan\nXaas walbaa waxa ay jeceshahay in uu ninkeeda noqdo nin romantic ah oo xaaskiisa jecel. Nin aanan ula dhaqmin sida nin ka ajnabi ah.\nMarka aad guriga imaaneyso ama aad ka baxeyso ficilka ugu horeeyo ee aad sameyneyso ha ahaado:\ndhunkasheeda iyo in aad hab siiso\nKu haay laabtaada ilaa hal daqiiqo\nOgow hal daqiiqo oo kaliya oo aad xaaskaaga laabta gelisaa, iyadu waxa ay kaga qiimo badan tahay wax kasta oo dunida guudkeeda saaran.\nHadaba haka baqiilin arinkaas ee ugu roonow.\n4. U noqo macalin baro erayo jaceyl oo dhab ah\nDumarka waxa ay aad u jecelyihiin in la daneeeyo oo weliba si cad ah loogu sheego in la jecelyahay. Haka gaabsan sheegashada jaceylkaaga.\nHaddii aad ka gaabsato sheegashada jaceylkaaga, waxa aad dhiseysaa teeda qalafsan oo adiga iyo ooridaada idin kala dhex dhigma, Xiisahiinana wuxuu noqon mid gabaabsi ah. – Imaam Ahmed Ibn Hanbal.\nBar dhegaheeda in ay mar kastaa kaa maqalaan hadalada macaan ee laabteeda daawada u ah, isla markaasna dareensiinayo qalbigeeda jaceylka dhabta ah.\nQish: erayo jaceyl oo dhab ah, halkani waxaan kuugu diyaarinay erayada saxda ah ee aad ku soo jiidan karto qalbiga xaaskaaga.\nU dir erayadaan oo ah kuwo ka turjumayo jaceylka iyo xiisaha aad u qabto xaaskaaga. Riix halkaan si aad u akhrisato: Erayo macaan oo soo jiidasho leh\n5. U muuji naxariis badan\nWaxa ay adiga dartaa uga soo go,day reerkeeda sida hooyo, aabe iyo dhamaan qoyskeeda jaceylka ay kuu qabto dartii.\nSow meeysan kasban in aad u muujiso naxariis uguna mahadceliso waxa ay adiga daraadaa u sameysay?\nJawaabta macquulka ah: Haa.\nXusuusnow: Intaas marka aad u sameyso, weligaa kaa tegi meyso.\nQoraa: Mustafa Mmj\nSawiro Erayo Jaceyl Ah Qaasatan Kuwo Soo Jiidasho Leh


Faah Faahin:Kooxo Hubeysan oo 28 Qof Kenyaan ah Ku Dilay Weerar Ka Dhacay Duleedka Mandheera.\nSaturday November 22, 2014 - 10:19:29 in Wararka by Super Admin\nWararka ka imaanaya dhulka Soomaalida Kenya gumeysato ee Waqooyi Bari loo yaqaan ayaa sheegaya in weerar khasaara badan dhaliyay lagu qaaday gaari ay la socdeen Muwaadiniin Kenyaati ah.\nIlo wareedyo laga helay gudaha Kenya ayaa xaqiijinaya in xoogag hubeysan ay waaberigii saaka weerar ku qaadeen gaari bas ah oo ka amba baxay magaalada Mandheera kunasii jeeday dhanka magaalada Nairobi.\nHay’adda bisha Cas Kenya ayaa sheegtay in ragga weerarka geystay ay dadkii gaariga la socday kala sooceen oo wixii muslim ahaa ay sii daayeen halka wixii Nasaaro ahnaa ay dileen.\nDhimashada ayaa gaartay 28 qof halka warar kale ay sheegayaan in 32 qof ay dhimashadu gaarsiisantahay,xoogaga weerarka geystay ayaa gaariga ka leexsaday wadada laamiga ah iyagoona dadka Nasaarada ah ku laayay deegaanka Alcarabiya oo qiyaastii 35 KM ujira Mandheera.\nDadka Kenyaanka ah ee lalaayay ayaa isku diyaarinayay in ay ka qeyb galaan xafladaha ciid gaaleedka Kirismiska oo maalmo yar ka harsanyihiin,booliska ayaa weerarkan ku eedeeyay xarakada Shabaabul Mujaahidiin balse majiro wax war ah oo Shabaabul Mujaahidiin kasoo baxay.\nDhinaca kale mas'uul katirsan maamulka Mandheera ayaa warbaahinta uxaqiijiyay in 4 sarkaal oo booliska Kenya katirsan ay kamid ahaayeen dadka lagu dilay weerarka lagu qaaday gaariga Baska ah.


Qoorta laf-dhabarku waa xubin muhiim u ah dhaqdhaqaaqa jirka bina-aadamka. Si dhib leh ayaan u shaqeyn karnaa oo u nasan karnaa la'aanteena maalin kasta. Maaddaama uu yahay mid ka mid ah kala-goysyada muhiimka ah ee jidhka bini'aadamka, garabka ayaa had iyo jeer dhaqaaqa Caafimaadkiisu wuxuu si toos ah u go'aamiyaa tayada nolosha iyo tayada nolosha qofka. Adoo adeegsanaya Sho ...\nDayrta waa xilli goosasho wanaagsan. Sidoo kale waa xilli sare oo cuduro. Cuduro badan ayaa u nugul soo noqoshada xilliga dayrta. Sida ay sheegeen khubarada cilmu-nafsiga, saamaynta cimilada iyo arrimo kale awgood, dhacdooyinka niyad-jabka iyo cudurada kale ee maskaxda xilliga dayrta aad ayey u kordheen. T ...\nSaaxiibbada jecel inay ciyaaraan tennis, badminton iyo tennis miiska waxay dhaawici doonaan xusullada markay ciyaarayaan kubbadda, gaar ahaan markay gadaal u ciyaarayaan. Khubarada ayaa noo sheegaya tan waxaa badanaa loo yaqaan "xusulka teniska". Iyo xusulka tennis-ka inta badan wuxuu ku jiraa daqiiqada kubbadda lagu garaacayo, kala-goysyada curcurka ma ahan b ...\nQalabka difaaca jirka\nHabka jir dhiska, way noo fududahay inaan sababi karno muruq muruq iyo muruq muruq sababtoo ah jimicsi xad dhaaf ah. Marka murqaha muruqyada iyo muruqyada ay soo baxaan, waxaan dareemeynaa xanuun. In kasta oo jimicsigu u wanaagsan yahay caafimaadkeenna, haddana waxa loola jeedaa jimicsi habboon. Haddii aynaan taxaddar habboon ka qaadin hannaanka ...\nXilliga ku-meel-gaadhka ah ee dayrta iyo jiilaalka sannad kasta, cimilada qalalan, ayaa ah dhacdooyinka sare ee shilalka dabka. Way fududahay in dab la kiciyo oo khatar la geliyo badbaadada dadka iyo naftooda. 20-kii Febraayo, waxaan abaabulnay shaqaalaheenna si ay u fuliyaan tababarka aqoonta dabka. F ...\nKu saabsan ilaalinta dhexda\nDifaaca dhexda ayaa door muhiim ah ka ciyaara ka hortagga dhaawacyada isboortiga iyo hagaajinta waxqabadka cayaaraha. Dhexda, oo ah barta muhiimka ah ee cayaaraha badan, waxay naga mudan tahay fiiro gaar ah. Jimicsiga jirdhiska iyo isboortiga, dhexda waxaa lagu soo rogay culeys weyn, waxayna ku lug leedahay traini ...\nDoorka barkinta qoorta iyo sida loo yareeyo xanuunka qoorta\nShaqaalaha casriga ah ee qoorta-cad ayaa madaxooda hoos u dhigaya muddo dheer, taas oo sababi doonta muruqyada ka dambeeya qoorta inay si xad-dhaaf ah u daalaan, waxayna riixi doonaan dhammaan culeyska lafaha laf-dhabarka ilmo-galeenka. Waqti dheer kadib, waxay sababi doontaa maqaarka afka ilmo-galeenka inuu soo baxo, oo sababa ...\n7 astaamood oo ah ilaalinta dhexda dumarka\nTaageerada Lumbar ayaa aad ugu sii badan dumarka fadhiga badan, maxaa yeelay dumarka qaba caadada, uurka, dhalmada, naas nuujinta iyo astaamaha kale ee jir ahaaneed, waxayna leedahay astaamaha cudurada haweenka ku dhaca, sidaa darteed xanuunka dhabarka hoose waa calaamadaha caanka ah. Marka sidee loo ilaalin karaa dhexda ...\nJimicsi subax ah\nDadka qaar waxay u maleynayaan in jimicsiga subaxdii la sameeyo sida ugu dhaqsaha badan, sidaa darteed waxay jecel yihiin inay u baxaan jimicsi kahor subaxa hore ee subaxa. Xaqiiqdii, ma aha cilmi. Habeen kadib, sunta wasakhda ah wax badan ayey ku urursataa hawada, neefsashada hawadan wasakheysan waxay saameyn xun ku yeelan doontaa jirka aadanaha ...\nIsboorti macquul ah\nBulshada casriga ah, xawaaraha nolosha iyo shaqadu waa mid aad u dhakhso badan, jidhka bina aadamkuna wuxuu ku jiraa xaalad culeys xad dhaaf ah muddo dheer. Horaa loo yidhi, "Noloshu waxay ku jirtaa jimicsi." Isboortiga habboon wuxuu door wanaagsan ka ciyaaraa horumarinta caafimaadka aadanaha, isboortiga jiilaalka ayaa sidoo kale jimicsi kara awoodda dadka ...\nIsticmaal waardiye curcurka ku habboon\nCurcuradu waa qeybta ugu firfircoon jirkeena, marka fursada dhaawac waa mid aad u sareysa. Xirashada Bracers-ka ayaa ka ilaalin kara murgacashada ama soo kabashada degdegga ah. Brace Brace waxay noqotay mid ka mid ah waxyaabaha lagama maarmaanka u ah dadka isboortiga iyo curcurka curcurka waa inuusan faragelin howlaha caadiga ah ee ...\nKa ilaali jilbahaaga marka aad ciyaareyso isboorti\nIsboortiga casriga ah, isticmaalka jilibka waa mid aad u ballaaran. Jilibku maahan oo keliya qayb aad muhiim ugu ah isboortiga, laakiin sidoo kale waa qayb aad u nugul. Sidoo kale waa qayb xanuun badan oo tartiib tartiib tartiib tartiib ah markii la dhaawacmo, xitaa dadka qaar waxay lahaan doonaan xanuun caajis ah maalmaha roobka iyo daruuraha. Jilbaha Isboortiga ...